Decapitated
Decapitated je poljski death metal sastav osnovan 1996. u Krosnom. Smatraju se jednim od najcjenjenijih europskih tehničkih death metal sastava, te vodećim inovatorima u žanru modernog death metala.

Godine 2007., članovi sastava su doživjeli tešku prometnu nesreću, u kojoj je poginuo bubnjar Witold "Vitek" Kiełtyka, a pjevač Adrian "Covan" Kowanek je završio u komi. Dvije godine kasnije Vitekov brat Vogg ponovno oformljuje grupu sa novom postavom, te objavljuju album Carnival is Forever 2011. i Blood Mantra 2014. godine

O grupi

Grupu su osnovali braća Kiełtyka, tada 15-godišnji gitarist Wacław "Vogg" i 12-godišnji bubnjar Witold "Vitek" zajedno sa pjevačem Wojciechom "Sauronom" Wąsowiczem. Kasnije im se pridružuje basist Marcin "Martin" Rygiel te 1997. i 1998. objavljuju demo snimke Cemeterial Gardens i The Eye of Horus koje im omogućuju potpis sa izdavačkom kućom Earache Records. Godine 2000. objavljuju svoj prvi studijski album Winds of Creation, kojeg je producirao Piotr Wiwczarek iz Vadera. Album je dobio mnoge pozitivne kritike, kao i njihov idući Nihility iz 2002. kojeg su sami producirali. Nakon toga, nastupaju na poljskom izdanju Ozzfesta, te kreću na turneju po Sjevernoj Americi i Europi. Treći studijski album The Negation objavljen 2004. bio je ujedno i njihov posljednji sa pjevačem Sauronom, koji je zbog zdravstvenih razloga napustio sastav. Za njegovu zamjenu odabran je Adrian "Covan" Kowanek, bivši pjevač Atrophia Red Suna, te četvrti studijski album Organic Hallucinosis objavljuju 2006. godine i kreću na turneju sa američkim sastavima Suffocation, Six Feet Under, Fear Factory i drugima.

Dana 28. listopada 2007., članovi su blizu granice između Rusije i Bjelorusije doživjeli prometnu nesreću, u kojoj su teško ozljeđeni Vitek i Covan. Covan je pao u komu, a Vitek je od posljedica nesreće preminuo 2. studenog 2007., u dobi od 23 godine. Nakon dvogodišnje stanke, Vitekov brat Vogg je odlučio ponovo oformiti sastav, sa novim bubnjarom i novim pjevačem, budući da je Covanov oporavak sporo tekao. Tako novi članovi postaju austrijski bubnjar Kerim "Krimh" Lechner, pjevač Rafał Piotrowski i basist Filip "Heinrich" Hałucha. Nakon turneje po Europi, Sjevernoj Americi i Australiji, u srpnju su objavili prvi album s novom postavom, nazvan Carnival Is Forever. Album je producirao Vogg zajedno sa švedskim producentom Daniel Bergstrand, poznatom po radu sa grupama Behemoth i Meshuggah. Godine 2014., novi bubnjar postaje Michał Łysejko "Młody", te objavljuju svoj šesti studijski album Blood Mantra te snimaju spot za pjesmu "Instinct".

Stil i ostavština

Sastav je postao poznat po svojim tekstovima te izuzetnom tehničkom umijeću, unatoč veoma mladoj dobi njegovih članova. Karakteristike njihovih albuma Nihility i The Negation opisane su kao "moćno blastbeat bubnjanje, disonantni ali pamtljivi gitarski riffovi i inventivne gitarske solaže", sa vrlo visokom kvalitetom produkcije dok je Sauron opisan kao "najsposobniji pjevač na sceni". Na albumu Organic Hallucionsis sastav se fokusirao na netradicionalne osobine death metala, sa kompleksnijim tekstovima, više "groovea", te raznovrsnijim Covanovim vokalom.

Decapitatedova izdanja smatraju se jednim od najznačajnijih death metal albuma 21. stoljeća, a Winds of Creation "odgovornim za ponovno pokretanje stagnirajuće death metal scene". Thomas Hakke, bubnjar švedskog sastava Meshuggah je povodom Vitekove smrti izjavio: "Metal zajednica je izgubila jednog od najtalentiranijih i najvještijih bubnjara našeg doba. Vitek je bio pravi talent i bubnjarski genije.

Članovi

Trenutačna postava
 Wacław "Vogg" Kiełtyka – gitara (1996.-)
 Rafał Piotrowski  – vokal (2009.-)
 Paweł Pasek - bas gitara (2012.-)
 Michał Łysejko "Młody" - bubnjevi (2014.-)

Bivši članovi
 Witold "Vitek" Kiełtyka (preminuo) – bubnjevi (1996.–2007.)
 Marcin "Martin" Rygiel – bas gitara (1996.–2007.)
 Wojciech "Sauron" Wąsowicz – vokal (1996.–2005.)
 Adrian "Covan" Kowanek – vokal (2005.–2007.)
 Filip "Heinrich" Hałucha – bas gitara (2009.-2011.)
 Kerim "Krimh" Lechner – bubnjevi (2009.-2012.)

Diskografija
Studijski albumi
Winds of Creation (2000.)
Nihility (2002.)
The Negation (2004.)
Organic Hallucinosis (2006.)
Carnival Is Forever (2011.)
Blood Mantra (2014.)
Anticult (2017.)
Cancer Culture (2022.)

Izvori

Vanjske poveznice
Službena stranica

Poljski muzičari
Heavy metal grupe
Death metal grupe